Mange gudstjenester holdes i pinsen i det fri, hvor man kan "se pinsesolen danse". I gamle dage betød det, at man enten stod meget tidligt op for at se morgensolen eller blev oppe hele natten.

Pinsen er over os. Og for folkekirken er det en festtid, hvor Helligånden og dens komme til de 12 disicple fejres. Mange steder betyder det, at man gør lidt særligt ud af gudstjenesterne, og det betyder blandt andet, at der er en hel del flere friluftsgudstjenester. Det fortæller sognepræst i Hals, Christian Roar Pedersen. - I Hals har vi lavet en udflugt til Lindholm Kirke, som er vores venskabsmenighed, og vi er taget ud til Lindholm Å for at holde gudstjeneste, og senere er der spisning, korsang for både voksne og børn og senere er der også skattejagt for børnene. Han estimerer, at der til dagens gudstjeneste er omtrent 60 personer. Altså cirka dobbelt så mange, som der normalt kommer til en gudstjeneste på en almindelig søndag. - Det er jo en af de store højtider på linje med jul og påske. Det er nærmest kirkens fødselsdag, forklarer han. Ifølge Aalborg Stift er der også friluftsgudstjenester i Nors Kirke, Horne Kirke, Ugilt Kirke, Hellevad Kirke og Asaa Kirke.